《白马篇》
南北朝·孔稚珪

白马金具装，横行辽水傍。
问是谁家子，宿卫羽林郎。
文犀六属谁，宝剑七星光。
山虚弓响彻，地迥角声长。
宛河推勇气，陇蜀擅威强。
轮台受降虏，高阙翦名王。
射熊入飞观，校猎下长杨。
英名欺卫、霍，智策蔑平、良。
岛夷时失礼，卉服犯边疆。
〖征〗兵〖集〗蓟北，轻骑出渔阳。
集军随日晕，挑战逐星芒。
阵移龙势动，营开虎翼张。
冲冠入死地，攘臂越金汤。
尘飞战鼓急，风交征旆扬。
转斗平华地，追奔扫带方。
本持身许国，况复武力彰。
会令千载后，流誉满旗常。

作者简介：孔稚珪（447～501）南朝齐骈文家。一作孔珪，字德璋，会稽山阴（今浙江绍兴）人。刘宋时，曾任尚书殿中郎。齐武帝永明年间，任御史中丞。齐明帝建武初年，上书建议北征。东昏侯永元元年（499），迁太子詹事。死后追赠金紫光禄大夫。